Francesca Guardiola va néixer el 1963 a Santpedor (Bages).
És llicenciada en Filologia Catalana per la Universitat de Barcelona i té un Màster en Gestió Cultural per la Universitat de Barcelona i la City University of London.
Ha cursat diversos programes d'estudis internacionals, diplomàcia i protocol, com el United Nations and Global Challenges del The Graduate Institute Geneva o estudis en diplomàcia amb l'Ambaixador Karel de Beer, del Centre for Political and Diplomatic Studies (Londres).
Va obtenir el Diploma d'Estudis Superiors de Protocol i Cerimonial d'Estat i Internacional, de la Escuela Diplomática de Madrid.
Actualment és la Delegada del Govern de la Generalitat de Catalunya als Països Nòrdics, des de l'11 de desembre del 2018.
Des de l'abril del 2018 fins a la data del seu nomenament com a Delegada, va ser cap d'àrea a l'Oficina d'Acció exterior i relacions amb la Unió Europea del Parlament de Catalunya, on va participar en l'elaboració del Pla d'Acció Exterior del Parlament de Catalunya.
Anteriorment fou també delegada del Govern a Dinamarca, amb seu a Copenhaguen, des de l'abril de 2017 fins a l'octubre del mateix any, quan va ser cessada amb l'aplicació de l'article 155.
Guardiola compta amb una llarga trajectòria a l'administració pública.
Entre 2016 i 2017 va ser directora de Relacions Institucionals d'ACCIÓ Trade & Investment, l'agència per la internacionalització de l'empresa catalana del Govern.
Abans, del 2015 al 2016 va ser directora general de Relacions Exteriors a la Secretaria d'Afers Exteriors i de la Unió Europea, i subdirectora general de relacions amb la Unió Europea del 2011 al 2015.
A més, va ser cap de Protocol i Relacions Públiques del Departament d'Educació, entre 2003 i 2006.
Va ingressar a la funció pública del Parlament de Catalunya el 1985, després d'haver treballat a l'Ajuntament de Manresa des del 1979.
Ha participat i ha estat membre del Consell d'Administració d'ACCIÓ - Agència de Suport a l'Empresa Catalana, en representació de la Secretaria d'Afers Exteriors i de la Unió Europea, durant els anys 2013 fins al 2015.
Cal destacar que entre els anys 2006-2011 fou Cap d'Àrea a l'Oficina de relacions institucionals del Parlament de Catalunya on, entre altres responsabilitats, va impulsar i desenvolupar el projecte innovador "Programa Empresa i Parlamentaris".
A partir d'aquest programa, els diputats i les empreses catalanes desenvoluparen un seguit d'activitats conjuntes per a l'intercanvi d'idees i experiències en els àmbits respectius.
Ha exercit també com a docent en el Màster executiu en Diplomàcia i Acció Exterior del Diplocat (IBEI i l'EAPC), i ha donat classes de protocol institucional a la Universitat Autònoma de Barcelona, a la Business School/ISM-ESIC, i a la Universitat de Barcelona.
Com a gestora cultural, Guardiola va ser secretària general de l'Associació Catalana d'Escoles de Teatre i va col·laborar amb l'Institut de Cultura de Barcelona (ICUB), i en teatres com l'Almeida Theatre de Londres o el Teatre Poliorama de Barcelona.
Ha treballat de lingüista a la University of Strathclyde de Glasgow, i va ser responsable de les edicions i publicacions, i l'organització de seminaris i cursos de l'Institut de Ciències Polítiques i Socials de Barcelona (ICPS).
Va ser distingida per la Medalla al Mèrit dels Mossos d'Esquadra (2015) per la seva col·laboració i qualitats professionals pel desenvolupament d'un protocol d'actuació amb l'Àrea de Cooperació Internacional de la Policia de Catalunya.
Guardiola es va formar també com actriu havent actuant en diferents produccions teatrals, així com a cantant.
Dóna suport al Gran Teatre del Liceu com a membre del Programa de Benefactors (categoria benefactor protector) de l'entitat liceística.
Parla català, castellà, anglès i francès.